OP behou omstrede raadslid | Netwerk24
OP behou omstrede raadslid
Deur Michael Green 09 Julie 2019 13:15
Die huidige wrywing tussen die Southern Kings-franchise en die Oostelike Provinsie Rugbyunie (OPRU) is grotendeels "groeipyne", sê André Rademan, president van die OPRU.
André Rademan, president van die Oostelike Provinsie Rugbyunie. Foto: Willemien Green
Rademan het al die betrokke partye tot kalmte gemaan ná omstrede uitlatings onlangs deur een van die Kings- en OPRU-raadslede, Bantwini Matika, tot 'n polemiek gelei het.
"Altwee groepe besef nou dat daar beter kommunikasie en deursigtigheid tussen hulle moet wees," sê Rademan.
Die Kings het onlangs versoek dat die OPRU Matika – wat die voormalige Springbok-afrigter Nick Mallett onder meer 'n rassis genoem het – moet terugroep.
Matika was ook ontsteld omdat dit vir hom gelyk het of die Kings nie transformasie waarlik op die hart dra nie.
Die OPRU het toe die afgelope naweek vergader en die meerderheid van die unie se klubs was van mening dat Matika moet bly.
In 'n verklaring wat die OPRU uitgereik het, sê die unie dat Matika sy uitlatings in sy "eie hoedanigheid" gemaak het.
"Ons as klubs glo dat daar heelwat meriete was in van die dinge wat meneer Matika gesê het, hoewel die platform wat hy gebruik het nie noodwendig die beste metode was nie," lui die verklaring.
Bantwini Matika is vinnig besig om hom as 'n omstrede rugbybeampte te vestig. Foto: Michael Green
"Daar was berigte dat daar meer veranderinge aan die Kings se afrigtings- en bestuurspanne gaan kom sonder ons kennis of deelname.
"Dit is nie aanvaarbaar nie. Ons doen dus 'n beroep op die OPRU en die aandeelhouers om in die toekoms beter met mekaar te kommunikeer."
Die franchise se aandeelhouers sal volgens 'n woordvoerder van die Kings nou 'n vergadering hou waar daar oor Matika se lot gestem sal word.
Die franchise wou nie verder enige kommentaar oor die kwessie lewer nie.
Rademan het ook bevestig dat Shaheed Patel intussen besluit het om uit die Kings-raad te bedank. Patel, wat ook op die OPRU se uitvoerende bestuur gedien het, gaan blykbaar meer tyd aan sy ander belangstellings gee.